Når man taler med beboerne på E-huset, er der mange, der fortæller, at de drikker to øl om dagen. Eller tre. Men hvis man tilbringer noget tid sammen med dem, kan man hurtigt se, at det ikke helt passer.



Mange beboere har overhovedet ikke erkendt, at de har problemer med alkohol. Selvom de bor på et bosted for aktivt drikkende alkoholikere.



- For nogen er det faktisk fordi, de ikke har noget begreb om, hvor meget de drikker. For andre er det bare rigtigt svært: De har mistet netværk, kone og arbejde og sidder nu her i en alt for ung alder. Det kan være rigtig svært at forholde sig til, siger Stella Maria Bro Skov.



Netop Den manglende erkendelse af at have et problem med alkohol er noget af det, der betyder, at beboerne i E-huset ikke kan være andre steder i behandlingssystemet.



Skal man i alkoholbehandling, så kræver det, at man anerkender at have et problem, der skal behandles.



Mange af beboerne i E-huset er langt forbi det punkt.



- For nogen er det bare bedst at blive i den opfattelse, at de har et fornuftigt forhold til alkohol, siger Stella Maria Bro Skov.